Μελέτη και σύγκριση μεθόδων για την έγκαιρη αξιολόγηση της εμβρυικής δυσχέρειας και του “καλώς έχειν” του εμβρύου στον τοκετό
Authors: Κορκόντζελος Ιωάννης 
Published: September 2021

Στη μελέτη αυτή, η οποία πραγματοποιήθηκε σε μία ομοιογενή ομάδα 240 εγκύων γυναικών, διερευνήθηκε αν η προσθήκη στην καρδιοτοκογραφία δύο νεότερων μεθόδων ελέγχου της ενδομήτριας κατάστασης του εμβρύου, της παλμικής οξυμετρίας ή της Doppler υπερηχογραφίας σε συνδυασμό με συμπληρωματικές παραμέτρους (χρώση αμνιακού υγρού, αέρια ομφαλικής αρτηρίας, βαθμολόγηση Apgar) θα μπορούσε να παράξει περαιτέρω πληροφορίες για την πιθανότητα εμβρυικής δυσχέρειας και να οδηγήσει σε έγκαιρη μαιευτική παρέμβαση κατά τη διαδικασία του τοκετού. Στα γενικά συμπεράσματα διαπιστώθηκε ότι ο αριθμός των τόκων και η μητρική ηλικία σχετίζονται με το είδος του τοκετού. Ιδιαίτερα, η αυξημένη μητρική ηλικία αυξάνει την πιθανότητα καισαρικής τομής. Το καρδιοτοκογράφημα παραμένει η βασική εξέταση πρώτης γραμμής για την εκτίμηση της κατάστασης του εμβρύου. Στους φυσιολογικούς τοκετούς που πραγματοποιήθηκαν στη μελέτη κανένα καρδιοτοκογράφημα δεν ήταν «ύποπτο» ή «μη καθησυχαστικό». Στην ομάδα της καρδιοτοκογραφίας-παλμικής οξυμετρίας (ομάδα Α), καθοριστικοί παράγοντες για την πιθανότητα εισαγωγής ενός νεογνού στη Μονάδα Εντατικής Νοσηλείας αποτέλεσαν η μητρική ηλικία, η βαθμολόγηση Apgar και η οξυμετρία σε συνδυασμό με τη χρώση του αμνιακού υγρού. Η παλμική οξυμετρία δεν συσχετίστηκε με το είδος του τοκετού, όμως χαμηλές τιμές κορεσμού οξυγόνου, σχετίζονται με όλες τις μεταβλητές και παραμέτρους (χαμηλές τιμές βαθμολόγησης Apgar, χαμηλό pH αερίων αίματος, κεχρωσμένο αμνιακό υγρό) που είναι ενδεικτικές εμβρυικής δυσχέρειας. Στην ομάδα της καρδιοτοκογραφίας-Doppler υπερηχογραφίας (ομάδα Β), παρατηρήθηκε στατιστικά σημαντική διαφορά μεταξύ του δείκτη παλμικότητας PI της ομφαλικής αρτηρίας τόσο στο 3ο τρίμηνο όσο και στον τοκετό με τη χρώση του αμνιακού υγρού με υψηλότερες τιμές να παρατηρούνται στις περιπτώσεις κεχρωσμένου αμνιακού υγρού. Για την εγκεφαλοπλακουντιακή αναλογία, διαπιστώθηκε ότι στις μετρήσεις του 3ου τριμήνου κυήσεως (CPR1) για τιμές του CPR1 < 1,71 η ευαισθησία και η ειδικότητα για την παρουσία κεχρωσμένου αμνιακού υγρού είναι αντίστοιχα 63,6% και 82,8%, ενώ όταν για CPR1 < 1,90 η ευαισθησία είναι 81,8% και ειδικότητα 62,3%. Όσον αφορά τη μέτρηση της εγκεφαλοπλακουντιακής αναλογίας προ του τοκετού (CPR2) για τιμές CPR2 < 1,23 η ευαισθησία για την παρουσία κεχρωσμένου αμνιακού υγρού είναι 63,8% και η ειδικότητα 91,4% που πρακτικά σημαίνει ότι η πιθανότητα το αμνιακό υγρό να είναι διαυγές με τιμή CPR2 μικρότερη του 1,23 είναι 8,6%. Επίσης, για την εγκεφαλοπλακουντιακή αναλογία και την εισαγωγή ενός νεογνού στη ΜΕΝΝ διαπιστώθηκε ότι σημαντική είναι μόνο η 2η μέτρηση δηλαδή του CPR2 κατά τον τοκετό. Για τις τιμές του CPR2 < 1,30 προκύπτει ευαισθησία 66,7% και η ειδικότητα 89,8% να νοσηλευτεί ένα νεογνό στη ΜΕΝΝ, ενώ για τιμή του CPR2 < 1,65 προκύπτει ευαισθησία 83,3% και ειδικότητα 69,3%. Για την εισαγωγή ενός νεογνού στη ΜΕΝΝ στατιστικά σημαντικοί και ανεξάρτητοι παραμένουν, ο δείκτης παλμικότητας της ομφαλικής αρτηρίας (UA PI) και ο δείκτης παλμικότητας της μέσης εγκεφαλικής αρτηρίας (MCA PI) κατά τον τοκετό.